กสิกรนำร่องหั่นดอกเบี้ยเงินกู้มีผล21พค.
"บัณฑูร" เผย ธนาคารกสิกรไทยนำร่องหั่นดอกเบี้ยเงินกู้   ยอมหั่นกำไร เพื่อช่วยเหลือประเทศ
20 พ.ค. 2558

"บัณฑูร" เผย ธนาคารกสิกรไทยนำร่องหั่นดอกเบี้ยเงินกู้   ยอมหั่นกำไร เพื่อช่วยเหลือประเทศ 
วันที่ 20 พ.ค. นายบัณฑูร ล่ำซำ ประธานกรรมการธนาคารกสิกรไทย  เปิดเผยว่า  ธนาคารได้ปรับลดอัตราดอกเบี้ยเงินกู้ทุกประเภทลง 0.13-0.25 % แบ่งเป็น อัตราดอกเบี้ยเงินกู้ลูกค้ารายใหญ่ หรือ MLR ลดลง 0.13 % มาเป็น 6.5% ดอกเบี้ยเงินกู้ลูกค้ารายใหญ่เบิกเกินบัญชี หรือ MOR ลดลง 0.13 % เป็น 7.37 % และดอกเบี้ยเงินกุ้ลูกค้ารายย่อย หรือ MRR ลดลง 0.25 % เป็น 7.87 % มีผล 21 พ.ค. เป็นต้นไป 
นายบัณฑูร กล่าวว่า เป็นการรับสนองนโยบายของ ธปท.หลังจากที่ คณะกรรมการนโยบายการเงิน หรือ กนง. มีลดดอกเบี้ยนโยบายลง 0.25% มาอยู่ที่ 1.50 % เมื่อการประชุม เมื่อวันที่ 29 เม.ย. เพราะมองว่ามาตรการทางการเงินเป็นอีก 1 นโยบายในการกระตุ้นเศรษฐกิจ แม้ว่าจะไม่ใช่ยาขนานเดียวที่จะแก้ปัญหาได้ทั้งหมด  ทั้งนี้ ตามที่นโยบายการเงินจะมีผลต่อการกระตุ้นเศรษฐกิจระบบการเงินต้องตอบสนองด้วย ธนาคารพาณิชย์ต้องลงดอกเบี้ยตามกันบ้าง ไม่ให้ ผู้ว่าธปท. มาทวงถามทั้งที่ส่งสัญญาณมานานแล้ว ซึ่งในช่วงเวลาที่ เศรษฐกิจกำลังมีปัญหา ทุกฝ่ายต้องช่วยกัน ซึ่งยอมรับว่าการลดดอกเบี้ยครั้งนี้ มีผลกระทบกับรายได้ของธนาคาร